*VEGA og Live Nation præsenterer:*

**The Hunna slipper nyt album og eksplosive omkvæd løs i VEGA**

*I fredags forkælede The Hunna deres dedikerede fans med den nye plade Dare og den 4. december bliver Lille VEGA smurt ind i deres uimodståelige poppunkede rock.*

The Hunnas single ”Bonfire” spredte sig som en steppebrand, da den blev sluppet løs for tre år siden. Deres melodiske rock er uforskammet catchy, og det er umuligt for lytteren ikke at overgive sig til, hvis man har en svaghed for storslåede omkvæd og punket charme.

Der er overhængende risiko for, at du får The Hunnas velsmurte sange på hjernen, hvilket bl.a. var grunden til, at de fire engelske gutter blev spået som Englands næste store rocksensation. Deres debutalbum *100* er spækket med guitarer, utæmmelige klimakser og ungdommelig energi.

I deres hjemland boltrer de sig med udsolgte shows og har desuden turneret flittigt. Der er fuld smæk på deres medrivende liveshows, hvilket de også beviste på dette års Roskilde Festival under Pavilion-dugen.

Den britiske kvartets turné med The 1975 var med til at øge deres fanskare, der har fulgt dem trofast lige siden. Udgivelsen af *Dare* og den tilhørende promoveringsturné blev oprindeligt udskudt, da mange af bandets loyale fans kontaktede dem med ønsket om nye datoer uden for den forestående eksamensperioden.

**Fakta om koncerten:**
The Hunna (UK)
Tirsdag d. 4. december kl. 21.00
Lille VEGA, Enghavevej 40, 1674 København V
Billetpris: 195 kr. + gebyr
Billetsalget starter fredag den 20. juli kl. 10.00 via vega.dk, livenation.dk og Ticketmaster.